Halle Berry

Halle Berry (gebore as Maria Halle Berry; 14 Augustus 1966) is ’n Amerikaanse aktrise, rolprentvervaardiger en voormalige model. Sy het in 2002 ’n Oscar vir beste aktrise gewen vir haar spel in die romantiese drama Monster's Ball (2001); in 2016 was sy steeds die enigste gekleurde vrou nog wat ’n Oscar vir beste aktrise gewen het.

Loopbaan 
Berry was in die 2000's een van Hollywood se besbetaalde aktrises en was ook betrokke by die vervaardiging van verskeie van die prente waarin sy te sien was. Sy was ook ’n woordvoerder vir Revlon. Voordat sy ’n aktrise geword het, was sy ’n model en het sy aan verskeie skoonheidskompetisies deelgeneem. In 1986 was sy die eerste prinses in die Mej. Amerika-kompetisie en sesde in die Mej. Wêreld-kompetisie. 

Haar deurbraakrol was in 1992 in die romantiese komedie Boomerang en dit het gelei tot rolle in die komedie The Flintstones (1994), die politieke komediedrama Bulworth (1998) en die televisieprent Introducing Dorothy Dandridge (1999), waarvoor sy onder meer ’n Emmy en ’n Golden Globe vir beste aktrise gewen het.

Sy was ook in ander gewilde prente soos die X-Men-reeks (vanaf 2000), die aksieriller Swordfish (2001) en in die 007-fliek Die Another Day (2002) as die Bond-meisie Jinx. In die 2010's was sy te sien in prente soos die wetenskapsfiksieprent Cloud Atlas (2012), die misdaadriller The Call (2013) en  (2014).

Verwysings 

Geboortes in 1966
Lewende mense
Amerikaanse aktrises van die 20ste eeu
Amerikaanse aktrises van die 21ste eeu